钦定古今图书集成/明伦汇编/官常典/第617卷 > 褚圻
## 钦定古今图书集成/明伦汇编/官常典/第617卷 > 褚圻

按《苏州府志》：“圻字弘望，常熟人。父玙，以乡荐官国子
博士，有学行。圻弘治癸丑进士，授刑部主事，迁员外
郎。囚有手搏三人而掠其货，圻谓囚初无械，安得一
人掠众货，辨脱之。有坐强奸者，圻询知妇行素荡，其
人得减论。有妇坐谋杀夫，圻考夫死自外，妇得释。湖
广参将赵晟杀指挥某，其家诉于朝，命圻往鞫之。圻”
知晟力能移狱，兼程以进。至则得其实，按论晟于死。
擢知宁波府。桂御史有庶子且幼，族人利其产，摈为
乞养。圻折众论议以为嗣。举荒政，修废堰，建小学，其
政多令誉。会逆瑾索货于外郡，圻扼之。迁广西按察
副使，寻致仕